**Ministru kabineta noteikumu projekta “Grozījumi Ministru kabineta 2006.gada 10.oktobra noteikumos Nr.846 “Noteikumi par prasībām, kritērijiem un kārtību uzņemšanai studiju programmās”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2006.gada 10.oktobra noteikumos Nr.846 “Noteikumi par prasībām, kritērijiem un kārtību uzņemšanai studiju programmās”” (turpmāk – projekts) mērķis ir aktualizēt prasības studētgribētāju uzņemšanai augstskolās un koledžās un noteikt vienotas valodas prasmju pārbaudes prasības ārzemniekiem. Projekts stāsies spēkā 2019.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pēc Izglītības un zinātnes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskolu likuma 46.panta otrās daļas otrais teikums nosaka, ka Ministru kabinets izdod noteikumus par prasībām, kritērijiem un kārtību uzņemšanai studiju programmās. Izglītības likuma 9.panta pirmā daļa un Augstskolu likuma 56.panta trešā daļa nosaka, ka valsts dibinātās augstskolās un koledžās studiju programmas īsteno valsts valodā. Vienlaikus Augstskolu likuma 56.panta trešā daļa nosaka gadījumus, kādos var īstenot studiju programmu kādā no Eiropas Savienības oficiālajām valodām, proti, svešvalodā. Saeima 2018.gada 21.jūnijā ir pieņēmusi likumu “Grozījumi Augstskolu likumā”, kas stāsies spēkā 2019.gada 1.janvārī, kurā tiek paredzēts, ka Augstskolu likuma 56.panta trešajā daļā ir noteikts, ka studiju programmas valsts valodā īsteno visas augstskolas un koledžas, proti, neatkarīgi no tās dibinātāja, un attiecīgie izņēmumi par studiju programmas īstenošanas valodu Eiropas Savienības oficiālajās valodās tāpat attieksies uz visām augstskolām un koledžām. Ņemot vērā to, ka studiju programmas var īstenot arī svešvalodā, Augstskolu likuma 83.panta pirmās daļas 3.punktā noteikts, ka ārzemniekiem ir pietiekami labi jāprot studiju programmas īstenošanas valoda. Vienlaikus šāds nosacījums nav noteikts attiecībā uz Eiropas Savienības pilsoņiem, kas nav Latvijas pilsoņi, Eiropas Ekonomikas zonas pilsoņiem vai Šveices Konfederācijas pilsoņiem un Eiropas Kopienas pastāvīgajiem iedzīvotājiem, kuriem ir derīga uzturēšanas atļauja, taču jebkuram ārzemniekam būtu jāpierāda tās valodas prasmes, kādā notiks studijas studiju programmā, kurā tas vēlas studēt. Vienlaikus ņemot vērā to, ka Latvijas pilsoņi un Latvijas nepilsoņi kārto centralizēto eksāmenu vienā svešvalodā pēc izglītojamā izvēles, kuras apguves līmeni apliecina sertifikāts ar vērtējumu, tad Latvijas pilsonim un Latvijas nepilsonim svešvalodas zināšanas prasmi var apliecināt centralizētā eksāmena svešvalodā rezultāts, tāpēc Latvijas pilsoņiem un Latvijas nepilsoņiem nav noteikta obligāta prasība iesniegt sertifikātu, kas apliecina studiju programmas īstenošanas valodas prasmes. Vienlaikus augstskolas un koledžas šādu prasību ir tiesīgas noteikt. Savukārt lai nodrošinātu, ka visām augstskolām un koledžām ir vienota pieeja ārzemnieku svešvalodu zināšanu pārbaudē, projekta 1.1.apakšpunktā ietverts ārzemnieka pienākums iesniegt starptautiskas testēšanas institūcijas izsniegtu studiju programmas īstenošanas valodas prasmi apliecinošu dokumentu, kas apliecina ārzemnieka attiecīgās svešvalodas prasmi vismaz B2 līmenī. Starptautiskā testēšanas institūcija saskaņā ar Vispārējās izglītības likuma 1.panta otrās daļas 15.punktā noteikto ir institūcija, kas nodrošina pārbaudījumu svešvalodā un izsniedz dokumentu par pārbaudījuma rezultātiem, kuri pielīdzināti Eiropas kopīgajās pamatnostādnēs valodu apguvei (The Common European Framework of Reference for Languages (CEFR)) noteiktajiem valodas prasmes līmeņiem. B2 prasmju līmenis projekta kontekstā atbilst Eiropas kopīgajās pamatnostādnēs valodu apguvei ([https://europass.cedefop.europa.eu/sites/default/files/ cefr-en.pdf](https://europass.cedefop.europa.eu/sites/default/files/%20cefr-en.pdf)) noteiktajam B2 līmenim. Minētajos dokumentos var arī nebūt norāde uz to, ka personas svešvalodas prasme ir B2 līmenī, taču šajos dokumentos ietverto prasmju līmenis ir salīdzināms, līdz ar to būs iespējams salīdzināt, vai personas prasmju līmenis atbilst vismaz B2 līmenim (salīdzināšanai var izmantot, piemēram, šādus informācijas avotus:  1) <https://www.nacel.org/compare-english-language-test-scores>;  2) <https://engexam.info/ielts/>;  3) [http://2.bp.blogspot.com/-QeBUZTKQhfs/UtbzDQdfePI/ AAAAAAAAGfk/0a5fjncl7to/s1600/TOEFL+Equivalency+Table.jpg](http://2.bp.blogspot.com/-QeBUZTKQhfs/UtbzDQdfePI/%20AAAAAAAAGfk/0a5fjncl7to/s1600/TOEFL+Equivalency+Table.jpg);  4) [http://2.bp.blogspot.com/-NUdfsmprgyw/UtbzQ9gVByI/ AAAAAAAAGfs/DdCqrMzECRw/s1600/Comparison+of+CEF+levels+and+scores+for+the+various+exams.jpg](http://2.bp.blogspot.com/-NUdfsmprgyw/UtbzQ9gVByI/%20AAAAAAAAGfs/DdCqrMzECRw/s1600/Comparison+of+CEF+levels+and+scores+for+the+various+exams.jpg);  5) <https://www.efset.org/english-score/>.)  Šobrīd saskaņā ar Akadēmiskās informācijas centra izstrādātajām Studiju programmas novērtēšanas ekspertu kopīgā atzinuma izstrādes vadlīnijām augstskolu un koledžu akadēmiskajam personālam, ja tas ir iesaistīts tādas studiju programmas īstenošanā, kas tiek īstenota svešvalodā, tiek prasīts prast attiecīgo svešvalodu vismaz B2 līmenī. Savukārt saskaņā ar Ministru kabineta noteikumu projektā par studiju programmu licencēšanu, kas izstrādāts un izsludināts valsts sekretāru sanāksmē vienlaicīgi ar projektu, noteikto iesniegumam par studiju programmas licencēšanu būs jāpievieno institūcijas, kas veica valodas prasmes pārbaudi, apliecinājumus par studiju programmas īstenošanā iesaistāmo mācībspēku attiecīgo svešvalodu prasmi vismaz B2 līmenī, ja studiju programmu vai tās daļu paredzēts īstenot svešvalodā. Saskaņā ar Ministru kabineta 2009.gada 7.jūlija noteikumos Nr.733 “Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi” noteikto valsts valodas prasme B2 līmenī nozīmē, ka persona spēj sarunāties par sadzīves un profesionāliem jautājumiem, skaidri formulēt un pamatot savu viedokli, lasa un saprot dažāda satura tekstus, spēj uzrakstīt darbam nepieciešamos dokumentus (piemēram, izziņas, pārskatus, protokolus, ziņojumus, aktus), kā arī izvērstus tekstus par sadzīves un profesionālām tēmām, uztver un saprot dabiskā tempā runātus tekstus par dažādām tēmām. Šāds skaidrojums būtu attiecināms arī uz svešvalodu prasmēm. Studētgribētājiem ir jānosaka tāds valodas prasmju līmenis, lai tas spētu apgūt attiecīgo studiju programmu. Ņemot vērā to, ka B2 līmenis ir vidējais līmenis, kas liecina par sapratnes, runāšanas un rakstīšanas prasmēm tādā līmenī, kas ļaus veiksmīgi studēt, ir samērīgi prasīt šādu līmeni no studētgribētājiem. Ņemot vērā to, ka šī prasība attiecas uz gadījumiem, kad ārzemnieks reģistrējas studijām augstskolā vai koledžā, šī prasība netiek attiecināta uz tām personām, kas jau ir uzņemtas augstskolās un koledžās.  Vienlaikus ir noteikts izņēmums, ka studiju programmas īstenošanas valodas prasme B2 līmenī nav jāapliecina, ja studētgribētājs vidējo izglītību ieguvis attiecīgajā studiju programmas īstenošanas valodā. Šāds izņēmums ir loģisks, ja, piemēram, studiju programmas īstenošanas valoda ir angļu valoda un tajā studēt vēlas Lielbritānijas pilsonis.  Augstskolu likuma 46.panta trešā daļa nosaka, ka pilna un nepilna laika bakalaura un profesionālajās izglītības programmās, kurās uzņemšanas prasība ir iepriekš iegūtā vidējā izglītība, studējošie tiek uzņemti atklātā un vienlīdzīgā konkursā, pamatojoties uz centralizēto eksāmenu rezultātiem. Vispārējās izglītības likuma 48.panta trešā daļa nosaka, ka vispārējās vidējās izglītības sertifikātā uzrādītie vērtējumi mācību priekšmetos, tai skaitā starptautiskas testēšanas institūcijas pārbaudījuma vērtējums, ja centralizētais eksāmens svešvalodā aizstāts ar starptautiskas testēšanas institūcijas pārbaudījumu, kalpo par konkursa atlases kritēriju izglītojamā uzņemšanai augstākas pakāpes izglītības programmās. Ministru kabineta 2013.gada 21.maija noteikumu Nr.281 “Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem” 17.punkts nosaka, ka valsts pārbaudījumi par vispārējās vidējās izglītības ieguvi ir ne mazāk kā četri: centralizētais eksāmens latviešu valodā, matemātikā un vienā svešvalodā pēc izglītojamā izvēles un vismaz viens eksāmens pēc izglītojamā izvēles. Šobrīd Ministru kabineta 2006.gada 10.oktobra noteikumu Nr.846 “Noteikumi par prasībām, kritērijiem un kārtību uzņemšanai studiju programmās” 10.punkts paredz, ka augstskolas un koledžas nosaka vismaz divus mācību priekšmetus, kuros kārtotā centralizētā eksāmena rezultāts ir konkursa atlases kritērijs, savukārt projekta 1.2.apakšpunkts paredz noteikt, ka ņemami vērā centralizētajos eksāmenos latviešu valodā, matemātikā un svešvalodā sasniegtie rezultāti un ka augstskolas un koledžas var noteikt papildu centralizēto eksāmenu, kura rezultātu ņem vērā. Projekta 1.2.apakšpunktā ietvertā grozījuma būtība ir noteikt, ka visu obligāto centralizēto eksāmenu rezultāti, proti, centralizētā eksāmena latviešu valodā, matemātikā un svešvalodā vērtējumi, ir jāņem vērā konkursā. Saskaņā ar Vispārējās izglītības likuma 48.panta pirmo daļu par vispārējās vidējās izglītības programmas apguvi izglītojamie saņem atestātu par vispārējo vidējo izglītību, sekmju izrakstu un vispārējās vidējās izglītības sertifikātu, savukārt saskaņā ar šī paša panta ceturto daļu par vispārējās vidējās izglītības programmas apguvi izglītojamajam izsniedz liecību, ja nav iegūts vērtējums kādā no valsts pārbaudījumiem vai vērtējums valsts pārbaudījumā atbilstoši valsts izglītības standartā noteiktajai izglītojamā mācību sasniegumu vērtēšanas kārtībai ir zemāks par četrām ballēm. Profesionālās izglītības likuma 6.panta otrā daļa nosaka, ka valsts atzītu profesionālās izglītības dokumentu izsniedz izglītojamajam, kurš apguvis akreditētu profesionālās izglītības programmu un nokārtojis profesionālās kvalifikācijas un citus valsts profesionālās izglītības standartā noteiktos noslēguma pārbaudījumus. Saskaņā ar Ministru kabineta 2000.gada 27.jūnija noteikumu Nr.211 “Noteikumi par valsts profesionālās vidējās izglītības standartu un valsts arodizglītības standartu” 4.pielikuma 1.punktā noteikto profesionālās vidējās izglītības programmas viens no apguves priekšnoteikumiem ir tas, ka ir nokārtoti profesionālās vidējās izglītības programmas valsts noslēguma pārbaudījumi – eksāmeni mācību priekšmetos un tajos saņemti vērtējumi. No minētā izriet, ka valsts atzītu vidējo izglītību apliecinošu dokumentu persona iegūst, ja ir nokārtoti centralizētie eksāmeni, līdz ar to jebkura persona, kas būs ieguvusi vidējo izglītību un tātad nokārtojusi centralizētos eksāmenus, konkursa kārtībā varēs tikt uzņemta augstskolā vai koledžā.  Darba tirgus pieprasa augsti kvalificētus speciālistus, kas ir zinoši savā jomā, līdz ar to augstskolām un koledžām ir jāatlasa tikai spējīgākie studētgribētāji, lai sagatavotu augsti kvalificētus speciālistus, kas var nodrošināt Latvijas tautsaimniecības attīstību. Augstskolas un koledžas šobrīd konkurē savā starpā par studētgribētājiem, kas ar katru gadu paliek aizvien mazāk. Uzņemšanas prasības augstskolās un koledžās nav pietiekami augstas un līdz ar to neveicina, ka augstāko izglītību iegūst tikai spējīgākie studētgribētāji, līdz ar ko ierobežotie resursi tiek izmantoti neefektīvi. Vidējās izglītības mērķis ir dot vispusīgas zināšanas, prasmes un kompetences un sagatavot skolēnus izglītības turpināšanai augstskolās un koledžās. Lai skolēns būtu gatavs turpināt izglītības ieguvi augstskolā vai koledžā, tam ir jābūt pietiekami sagatavotam jau vidusskolā. Šobrīd skolēnu sagatavotību un iegūtās zināšanas, prasmes un kompetences vislabāk apliecina tieši centralizēto eksāmenu rezultāti. Līdz ar to centralizēto eksāmenu rezultāti ir objektīvs kritērijs studētgribētāju atlasei, savukārt spējīgākos studētgribētājus palīdzēs atlasīt nosacījums, ka centralizēto eksāmenu latviešu valodā, matemātikā un svešvalodā rezultāti tiek ņemti vērā.  Projektā ir noteikts, ka tas stājas spēkā 2019.gada 1.janvārī, lai dotu laiku augstskolām un koledžām sagatavoties izmaiņām, kā arī laicīgi informētu studētgribētājus par projektā noteiktajām uzņemšanas prasībām. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas un koledžas, studētgribētāji. |
| 2. | Tiesiskā regulējuma ietekme uz tautsaimniecību un administratīvo slogu | Augstskolām un koledžām, lai ieviestu projektā noteikto būs nepieciešams veikt izmaiņas savos iekšējos noteikumos par prasībām, kritērijiem un kārtību uzņemšanai augstskolā vai koledžā. Ārzemniekiem būs nepieciešams reģistrējoties studijām iesniegt papildu dokumentu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts publicēts Izglītības un zinātnes ministrijas tīmekļvietnē.  Izglītības un zinātnes ministrija lūgusi sniegt viedokli par projektu Latvijas Studentu apvienību, Latvijas Koledžu asociāciju un Rektoru padomi. |
| 2. | Sabiedrības līdzdalība projekta izstrādē | Tiks norādīta, iesniedzot projektu izskatīšanai Ministru kabinetā. |
| 3. | Sabiedrības līdzdalības rezultāti | Tiks norādīta, iesniedzot projektu izskatīšanai Ministru kabinetā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas un koledžas, studētgribētāji. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Izglītības un zinātnes ministrs Kārlis Šadurskis

Valsts sekretāre Līga Lejiņa

L.Upīte, 67047816

Linda.Upite@izm.gov.lv